Rasser & Vadi

**Rasser & Vadi** isch e Baasler Archidektduurbüro gsi, wo vo sinere Gründig 1951 aa fast zwäi Joorzäänt läng e fachlig beachdets Wärk im Stiil vom Nöije Baue fürebrocht het.

## S Büro und d Wärk
Dr Tibère Vadi het 1949 an dr Sorbonne studiert und het denn e Wettbewärb für d Erwiterig vom Niederholzschuelhuus z Rieche gwunne und het sich druf mit em Max Rasser zämmedoo, wo mee Erfaarig gha het. Mit däm Schuelhuus und Woonhüüser am Spaalering, wo dr Max Rasser im Ufdraag ghaa het, het 1952 e Partnerschaft aagfange, wo bis zum Dood vom Vadi 1984 duurt het. Si si drbii nid schüüch gsi und häi sich immer emol wider mit de Behörde aagläit, wie s zum Bischbil en Ardikel über en allzu modärns Äifamiliehuus us iire erste Joor zämme dokumentiert. Dr Vadi isch in eme Noochruef as e Mensch beschriibe worde, wo nit grad zimperlig gsi isch und vo sinere Blaanig und dene, wo dra mitgschafft häi, vil verlangt und d Entwürf bis in die letschti Konsekwänz duuregsetzt het. Dr Rasser het im Büro für d Konstrukzioon und d Wirtschaftligkäit gsorgt.

Fachlig anerkennt worde isch iir Äifamiliehuus am Hang über Dornach, wo mä vom Woonzimmer us e herrligi Ussicht über s Birsdaal gha het. 

1953 het Rasser & Vadi dr Wettbewärb für s Gartebaad St. Jakob gwunne, wo s zwäite Baasler Freibaad gsi isch noch em Eglisee, wo 1932 ufdoo worde isch. In dr Schüry vo däm Wettbewärb isch dr Max Frisch gsässe, wo denn für si Schwümmbaad bekannt gsi isch. 1955 isch s «modärnste, gliichzitig aber au s grösste» Freibaad in dr Schwiz ufdoo worde (National-Zeitung, 8. Juli 1955). E halbi Generazioon spööter het dr Vadi über d Archidekduursprooch noochdänkt, wo vo dr konkrete Kunst beiiflusst gsi isch und sich eender mit Flechene wo im Ruum gstande si befasst het, as mit volumetrische Körper. E Däil vo dr Archidekduur isch s au gsi,  Aalaage überall sorgfältig z beschrifte, was dr Tüpograaf Armin Hofmann gmacht het.

Ass s Büro d Ufdrääg für e Baasler Zolli für e Raubdierhuus und e Nashornhuus bechoo het, isch e groosse Erfolg gsi und vo denn aa häi si au anderz Zoologischi Gärte berootet und in de 1960er Joor d Groossaalaag für Elifante und Raubdier für d Wilhelma z Stuttgart baut.

Iir äinzigs Chrankehuusbrojet, d Erwiterig und d Ufstockig vom Frauespiddaal vom Bürgerspiddaal Baasel im Joor 1958 isch wägen em Bau vom ene Chinderspiddaal im Joor 2011 abgrisse worde.

Mit em Bau vom Domus-Huus in dr middelalterlige Innestadt het sich s Büro nid nume Fründ gmacht. S Domus isch e guets Bischbil vom Neue Baue, wo d Archidekte iiri modärnistische Ideä noch de Theorie vom Le Corbusier häi chönne uslääbe. 

S Büro het immer wider emol e Wettbewärb für e Schuelhuus gwunne, wie s Schuelhuus Boppmige, e Geböid mit zwäi Stöck wo e Pausehalle umschlosse het. Bim Progymnasium Binnige isch d Pausehalle denn zum e groosse, zentrale Ort vom kubischen Baukörper worde. Über Stääge chunnt mä in e Atrium, wo zringsume d Klassezimmer si. Dr Grundriss isch exakt e Kwadrat, wo in vier mol vier Fälder iidäilt isch. Eso isch au d Fassaade in gliichgroossi Fälder iidäilt, wo 8.44 m bräit und 3.20 m hooch si. D Klasse häi uf äinere Site e Wand us Sichtbeton, wääred dr Räst komplett verglaast isch. En Ooberliechtband goot in jedem Stock um s ganze Geböid ume und het e Fortsetzig au in de Innewänd. Vier Joor spööter isch d Realschuel z Allschwil entstande. Dere iire Hauptbaukörper bestoot us Glaas und Edelstaal und sitzt wien e Metallchiste uf e zrugggsetzte Soggel. Au dr Nääbebau mit äim Stock isch eso konzipiert. Mä het Präfabrikazioonsmethoode iigsetzt, für dass dr Baukörper exakt gnueg konstruiert und wirtschaftlig sig. D Äihäit vo dr Gstaltig isch bis zum Mobiliaar gange, wo bsundrigs für die Schuel entworfe worde isch.

## En Uswaal vo Wärk
* *Schuelhuus Niederholz*, Rieche 1953
* *Meerfamiliehuus*, Spaalering/Nonnewääg, Baasel 1953–54
* *Kindergarte Niederholz*, Rieche 1954
* *Gartebaad St. Jakob*, Baasel 1955
* *Raubdierhuus*, Baasler Zolli 1955–56
* *Nashornhuus*, Baasler Zolli 1957–59
* *Frauespidaal*, Erwiiterig und Ufstockig, Basel 1958 (2011 abgrisse)
* *[[Domus-Haus|Domus-Huus]]*, Gschäftshuus, Pflueggässli, Baasel 1958–59
* *Laadegeböid mit Woonige*, Allgemäine Consumveräin (ACV), Rennwääg, Gellertareal, Baasel 1959–60
* *Schuelhuus*, Boppmige 1960
* *Alterssiidlig*, Karl-Jaspers-Allee, Gellertareal, Baasel 1958–61
* *Schuelhuus Spiegelfäld*, Progymnasium, Binnige 1961–62
* *Woonhuus und Ateliee Moeschlin*, Austrooss, Baasel 1964
* *Sportbaad St. Jakob*, Baasel 1965
* *Schuelhuus Bräiti*, Realschuel, Allschwil 1967–69
* *Busdepo*, Rankstrooss, Baasel 1969–70
* *Staalskeletthuus*, Hungerbachwääg, Rieche 1969

## Litratuur
* Ulrike Jehle-Schulte Strathaus: *Rasser und Vadi.* In: Isabelle Rucki, Dorothee Huber (Hrsg.): *Architektenlexikon der Schweiz, 19./20. Jahrhundert.* Birkhäuser, Basel 1998. ISBN 3-7643-5261-2. S. 433 f.
* 

## Fuessnoote